Anton Hedman
Ura > Seuraura

Hedman on Tranebergs IF:n kasvatti. Hän siirtyi juniorina sittemmin Hammarby IF:ään ja sieltä edelleen B-juniori-ikäisenä Stocksunds IF:ään. Boston Bruins varasi Hedmanin kahdeksannella kierroksella 255. pelaajana NHL:n varaustilaisuudessa 2004. Kaudeksi 2004–2005 hän siirtyi Djurgårdens IF:n J20-junioreihin. Hedman oli tehoilla 14+9=23 joukkueen toiseksi paras maalintekijä Christopher Thörnin kanssa ja hän sijoittui sisäisessä pistepörssissä kolmanneksi. Hedman voitti myös koko J20 SuperElitin jäähypörssin 119 minuutillaan.
Kesällä 2005 OHL-joukkue Sudbury Wolves varasi Hedmanin 37. pelaajana CHL:n varaustilaisuudessa. Hän siirtyi joukkueeseen kaudeksi 2005–2006. Kaudeksi 2006–2007 Hedmanin OHL-joukkueeksi vaihtui Owen Sound Attack, josta hän siirtyi edelleen kesken kauden Guelph Stormin riveihin. Kaudeksi 2007–2008 Hedman palasi kotimaahansa ja siirtyi Ruotsin toiseksi korkeimmalle sarjatasolle HockeyAllsvenskan-joukkue VIK Västerås HK:hon. Hän vaihtoi seuraa kauden aikana kahdesti samassa sarjassa; ensin Almtuna IS:ään ja sittemmin takaisin Hedmanin junioriuralta tuttuun Hammarby IF:ään. Hedmanin tulokaskausi Allsvenskanissa toi yhteensä 29 runkosarjaottelussa tehot 1+5=6. Jäähyminuutteja kertyi 98. Kaudeksi 2008–2009 hän siirtyi jatkamaan Allsvenskan-uraansa Växjö Lakers HC:hen. Kaudella 2009–2010 Hedman sijoittui sarjan jäähypörssissä neljänneksi 117 minuutillaan. Hän eteni molempina kausinaan Lakersin kanssa Kvalserieniin, mutta joukkue jäi molemmilla kerroilla lopulta ilman sarjanousua.
Kaudeksi 2010–2011 Hedman siirtyi kaksivuotisella sopimuksella Elitserien-joukkue MODO Hockeyn riveihin. Hän teki Elitserien-debyyttinsä runkosarjan avauskierroksella 16. syyskuuta 2010 vieraissa Brynäs IF:ää vastaan. Hedman sai ottelussa jääaikaa 10.56 minuuttia. Elitserien-uransa avausmaalin hän teki seitsemännessä ottelussaan 2. lokakuuta 2010 vieraissa Färjestad BK:ta vastaan. Kaikkiaan Hedmanin tulokaskausi Ruotsin pääsarjatasolla toi 48 runkosarjaottelussa tehot 5+8=13 ja yhdeksässä Kvalserien-ottelussa yhden maalin. Hän keräsi runkosarjassa myös 97 jäähyminuuttia, joilla Hedman sijoittui Elitserienin jäähypörssissä viidenneksi. Kaudeksi 2012–2013 hän siirtyi kaksivuotisella sopimuksella Luleå HF:ään. Hedman voitti kauden aikana European Trophyn mestaruuden sekä kauden päätteeksi Elitserien-hopeaa. Kaudella 2013–2014 hän teki Ruotsin pääsarjatason yhden kauden maaliennätyksensä kymmenellä osumallaan.
Kaudeksi 2014–2015 Hedman siirtyi kaksivuotisella sopimuksella Färjestad BK:hon. Hän voitti pudotuspeleissä joukkueen sisäisen tehotilaston lukemalla +2. Mestarien liigassa Hedman oli kolmella osumallaan Färjestadin paras maalintekijä Milan Gulašin kanssa. Hän ei henkilökohtaisesta piste-ennätyksestään huolimatta saanut omasta mielestään sopivaa roolia ja tarpeeksi peliaikaa, joten Hedman purki omasta aloitteestaan sopimuksensa kauden päätteeksi.
Hedman palasi kaudeksi 2015–2016 pitkällä, nelivuotisella sopimuksella Luleå HF:ään. Hän oli kaudella 2016–2017 tehoilla 8+14=22 joukkueen toiseksi paras pistemies Bill Sweattin kanssa sisäisessä pistepörssissä edellään vain Johan Harju. Kesken kolmannen sopimuskautensa 2017–2018, helmikuussa 2018 Hedman vaihtoi kuitenkin SHL-seuraansa kevääseen 2019 asti ulottuvalla sopimuksella Örebro HK:hon. Kaudeksi 2018–2019 hän siirtyi Hedmanille A-juniorivuosilta tuttuun Djurgårdens IF:ään kaksivuotisella sopimuksella.